שבע האחיות (מוסקבה)

שבע האחיות הם שבעה גורדי שחקים במוסקבה, רוסיה, שעוצבו בסגנון קלסיציזם סטליניסטי. השם "שבע אחיות" אינו משמש את תושבי מוסקבה, ושם מכונים המבנים סטאלינסקייה ויסוטקי (ברוסית: Сталинские высотки – "גורדי השחקים של סטלין") ובקיצור ויסוטקי.

גורדי השחקים נבנו בין השנים 1947–1953, בסגנון אדריכלי משולב של בארוק רוסי וסגנון גותי (התחייה הגותית). המבנים מדורגים ויוצרים צורה המאפיינת את "סגנון עוגות החתונה", שאפיין מספר גורדי שחקים בניו יורק ובאירופה. המבנים נבנו ביוזמת סטלין ברחבי מוסקבה, במרחק רב יחסית זה מזה.

שבעת המבנים הם:
 מלון אוקראינה (מאז 2009 נקרא מלון רדיסון רויאל, 34 קומות)
 בניין הדירות גדות קוטלנישסקאיה (22 קומות)
 בניין כיכר קודרין (22 קומות)
 מלון לנינגרדסקאיה (כיום מלון הילטון מוסקבה לנינגרדסקאיה, 26 קומות)
 בניין משרד החוץ של רוסיה (27 קומות)
 בניין האדמיניסטרציה של השער האדום (24 קומות)
 הבניין הראשי של אוניברסיטת מוסקבה (42 קומות, נחשב עד 1990 לבניין הגבוה ביותר באירופה).

שני גורדי שחקים נוספים שתוכננו בסגנון דומה הם: בניין האדמיניסטרציה זריאדי (לא נבנה מעולם) וארמון הסובייטים (לא הושלם מעולם).

בהשפעת שבע האחיות במוסקבה הוקמו ברחבי ברית המועצות בשנות ה-50 של המאה ה-20 מספר מבנים דומים, בהם ארמון התרבות והמדע בוורשה שבפולין, בית העיתונות החופשית בבוקרשט שברומניה, מלון דרוזבה בפראג שבצ'כוסלובקיה (כיום מלון אינטרנשיונל פראג), והאקדמיה הלטבית למדעים בריגה שבלטביה.

קישורים חיצוניים

 Seven Sisters: the legacy of Moscow's skyscrapers, Russia Beyond the Headlines 
 Stalin's Seven Sisters, In your pocket
 גורדי השחקים של מוסקבה 

מוסקבה: גורדי שחקים
אדריכלות סובייטית